b'\n_START_ARTICLE_\nKaznjenci\n_START_SECTION_\nVsebina\n_START_PARAGRAPH_\nNa vlaku se vozijo trije Kaznjenci; vsi so zaradi prividov, ki so jih mu\xc4\x8dili, poklicali Stra\xc5\xbenika, ta jih je vklenil, pripeljal na ta vlak in jih bo varoval, dokler na kon\xc4\x8dni postaji ne izstopijo in bodo ustreljeni. Za udobje in prijetno vo\xc5\xbenjo je poskrbljeno, sprevodnik jim pri\xc5\xbeiga cigarete, jim nosi pija\xc4\x8do, jih pita, \xc4\x8de jih zanima razgled, lahko uporabijo daljnogled, na voljo je tudi Plesalka stripteasa. Poleg njih je v vagonu le \xc5\xa1e Slepa potnica (smrt), ki je v za\xc4\x8detku nih\xc4\x8de ne vidi, polagoma pa jo sli\xc5\xa1ijo in vidijo vsi. Iz sosednjega vagona stopi Pijanec in se vrne na vlak v napa\xc4\x8den vagon, tj. v tega, kjer se vozijo Kaznjenci. S Pijancem, ki se trezni, vdre na vlak bole\xc4\x8dina, vra\xc4\x8dajo se prividi, rojeva se zmeda. Vlak iztiri zaradi razdrte proge, vsi izstopijo in jo popravijo, a skozi odprta vrata vdre \xc5\xa1e ve\xc4\x8d muk. Kaznjenci zahtevajo od Stra\xc5\xbenika, da privide, ki jim ne dajo miru, postreli; obljubljena jim je bila prijetna vo\xc5\xbenja, to zdaj pa je goljufija, grozijo, da bodo o tem obvestili strojevodjo. Pijanec prizna, da je on razdrl progo, in se \xc5\xbeeli odkupiti s kaznijo, kajti kazen vsaj nekaj je. Izvr\xc5\xa1il naj bi jo Stra\xc5\xbenik, ta pa ne more ni\xc4\x8d storiti, ker se ga nih\xc4\x8de ne boji. Sprevodnik, ki je bil od\xc5\xa1el po kosilo, se vrne z vestjo, da je strojevodjo zadela kap in da zdaj vlak drvi brez nadzora. Kaznjenci se veselijo, kajti, \xc4\x8de se bo vlak kam zaletel, bodo morda u\xc5\xa1li smrti, ki jih sicer zanesljivo \xc4\x8daka na kon\xc4\x8dni postaji. Drugi potniki sku\xc5\xa1ajo vlak ustaviti, vse pograbi panika, Stra\xc5\xbenik za\xc4\x8dne razbijati stvari in jih metati skozi okno, obe skupini se spoprimeta in se drenjata okrog zavore. V splo\xc5\xa1nem mete\xc5\xbeu se vlak ustavi, Kaznjenci in Slepa potnica izstopijo. Stra\xc5\xbenik ugotovi, da ni smiselno ljudi re\xc5\xa1evati pred prividi, Sprevodnik doda, da tudi za njihovo udobje najbr\xc5\xbe ni smiselno skrbeti, Pijanec pa zaklju\xc4\x8di, da zdaj SO \xe2\x80\xa6 Razle\xc5\xbeejo se trije diskretni streli. Plesalka spra\xc5\xa1uje, kdo je vendar streljal, ko pa je Stra\xc5\xbenik tukaj?'